**Likumprojekta “Grozījumi Publisko iepirkumu likumā” projekta  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | **Likumprojekta mērķis ir pilnveidot Publisko iepirkumu likuma tiesisko regulējumu, lai nodrošinātu konkurences un atklātības veicināšanu, un korupcijas risku mazināšanu publiskajos iepirkumos.**  **Noteikti šādi būtiskākie grozījumi:**   * pienākums pie noteiktas līgumcenas rīkot apspriedi ar piegādātājiem; * pienākums piegādātāju konkurences neesamības gadījumā pārtraukt iepirkumu vai iepirkuma procedūru; * pilnveidoti noteikumi iepirkumu komisijas izveidošanai un darbībai; * noteikta nepieciešamība aktualizēt tehniskās specifikācijas, kas izstrādātas vairāk kā pirms gada; * noteiktas konkrētas preču un pakalpojumu grupas, kurās piedāvājumu salīdzināšanai un izvērtēšanai nedrīkst izmantot tikai cenu; * paplašināts informācijas apjoms, kas publiskojams par noslēgtajiem līgumiem, iekļaujot informāciju par līgumu faktisko izpildi.   Likumprojekts stājas spēkā 2020.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Deklarācijas par Artura Krišjāņa Kariņa vadītā Ministru kabineta iecerēto darbību 38.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Komisija (turpmāk arī – Komisija) 2018.gada ziņojumā par Latviju[[1]](#footnote-1) ir atzinusi, ka Latvijai joprojām ir vāji rezultāti publisko iepirkumu jomā, un to rada konkurences un atklātuma problēmas iepirkumu procesā. Vienlaikus Komisija norādījusi uz ievērojamiem korupcijas riskiem publiskajos iepirkumos Latvijā. Konkurences padome, vēršot uzmanību uz raksturīgākajiem trūkumiem konkurences uzraudzībā 2018.gadā[[2]](#footnote-2), ir izcēlusi iepirkumu karteļus kā vienu no konkurences vides galvenajiem riskiem, tostarp konkretizējot, ka iepirkumu organizētāji nereti ir pirmie, kuri var identificēt aizdomīgas līdzības pretendentu piedāvājumos. Viena no galvenajām problēmām, kas saistās ar konkurences neesamību un korupcijas riskiem, uz ko vairākkārt savās publikācijās ir norādījusi arī Sabiedrība par atklātību “Delna”[[3]](#footnote-3), ir ievērojamais tādu publisko iepirkumu skaits, kuros piedāvājumu vai pieteikumu ir iesniedzis tikai viens piegādātājs, ar kuru tiek noslēgts iepirkuma līgums. No Komisijas apkopotajiem datiem par 2017.gada pārskata periodu[[4]](#footnote-4) redzams, ka Latvijas publisko iepirkumu rādītāji par iepirkumiem un iepirkuma procedūrām, kurās iesniegts tikai viens pieteikums vai piedāvājums, ir jāuzlabo, jo no visām iepirkuma procedūrām un iepirkumiem 27%[[5]](#footnote-5) iepirkuma līguma slēgšanas tiesības piešķirtas vienīgajam piedāvājumu vai pieteikumu iesniegušajam pretendentam. Izvērtējot šos Eiropas Komisijas apkopotos statistikas datus, redzams, ka Latvijas rādītāji nav sliktākie Austrumeiropas valstu vidū, tomēr tos nepieciešams uzlabot, salīdzinot ar attīstītāko Eiropas Savienības valstu rādītājiem (piemēram, Islande un Norvēģija 10%, Zviedrija, Somija, Īrija 11%, Dānija un Luksemburga 14%, Francija 15%). Turklāt arī dati par kaimiņvalstīm, Lietuvu un Igauniju, liecina, ka tās ir sasniegušas salīdzinoši labākus rādītājus, – attiecīgi 21% un 20% no iepirkumiem un iepirkuma procedūrām iesniegts tikai viens pieteikums vai piedāvājums.  Savukārt no Iepirkumu uzraudzības biroja (turpmāk arī – IUB) sniegtajiem datiem[[6]](#footnote-6) par Publisko iepirkumu likuma **(turpmāk – PIL)** ietvarā veiktajiem iepirkumiem un iepirkuma procedūrām 2017.gadā un 2018.gadā secināms:   * – **viens piegādātājs bez konkurences piedalījies 15,9% iepirkumu 2017.gadā un 18% iepirkumu 2018.gadā**, kuros publiska piegādes vai pakalpojumu līguma līgumcena ir 144 000 *euro* vai lielāka (PIL 10.panta pakalpojumu līguma līgumcena ir 750 000 *euro*) un publisku būvdarbu līguma līgumcena ir 5 548 000 *euro* vai lielāka; * – **viens piegādātājs bez konkurences piedalījies 20% iepirkumu 2017.gadā un 25% iepirkumu 2018.gadā**, kuros publiska piegādes vai pakalpojuma līguma paredzamā līgumcena ir 42 000 *euro* vai lielāka, bet mazāka par 144 000 *euro* (PIL 10.panta pakalpojumu līguma paredzamā līgumcena ir 42 000 *euro* vai lielāka, bet mazāka par 750 000 *euro*) un publiska būvdarbu līguma paredzamā līgumcena ir 170 000 *euro* vai lielāka, bet mazāka par 5 548 000 *euro*; * – **viens piegādātājs bez konkurences piedalījies 32% iepirkumu 2017.gadā un 35% iepirkumu 2018.gadā**, kuros publiska piegādes vai pakalpojuma līguma paredzamā līgumcena ir 10 000 *euro* vai lielāka, bet mazāka par 42 000 *euro* un publiska būvdarbu līguma paredzamā līgumcena ir 20 000 *euro* vai lielāka, bet mazāka par 170 000 *euro*.   Atbilstoši minētajiem IUB datiem secināms, ka kopumā 2018.gadā joprojām ir nemainīgi ievērojams skaits iepirkumu, kuros faktiski nav konkurences, jo piedāvājumu vai pieteikumu ir iesniedzis tikai viens pretendents, turklāt šis skaits, salīdzinot ar 2017.gada datiem, turpina pieaugt. No IUB datiem izriet, ka mazāka konkurence starp piegādātājiem ir iepirkumos ar zemāku līgumcenas vērtību. Konkurences neesamība starp tirgus dalībniekiem, kā arī publiskajā telpā un pēdējo gadu publisko iepirkumu profesionāļu konferencēs un citos forumos paustais kontrolējošo institūciju un ekspertu viedoklis liecina par to, ka prasības iepirkumos tiek formulētas tā, ka tās spēj izpildīt ierobežots un šaurs piegādātāju loks, kas savukārt norāda uz nepamatotu un ierobežojošu prasību izvirzīšanu. Proti, iepirkuma dokumentācijā nepamatoti dodot priekšrocības vai izvirzot labvēlīgākus noteikumus vienam piegādātājam, tiek panākts, ka citi piegādātāji neiesniedz pieteikumus vai piedāvājumus, radot ierobežotas konkurences apstākļus. Vērtējot iepirkuma dokumentu praksi, nereti secināms, ka pastiprināta uzmanība tiek pievērsta stingru un detalizētu kvalifikācijas prasību noteikšanai, mazāku uzmanību veltot tehnisko specifikāciju un iepirkuma līguma kvalitatīvai izstrādei, kā arī par vienīgo piedāvājumu vērtēšanas kritēriju tiek izmantota cena. Arī minētajā Komisijas 2018.gada ziņojumā[[7]](#footnote-7) ir vērsta uzmanība uz to, ka saimnieciskās darbības veicēji Latvijā turpina norādīt, ka to piedalīšanos publiskajos iepirkumos kavē ierobežojošas vai pārmērīgi sarežģītas tehniskās specifikācijas. Līdz ar to Komisija secinājusi, ka negatīvā uztvere par iepirkumu un iepirkumu procedūru taisnīgumu rada draudus normāliem konkurences apstākļiem publiskajos iepirkumos Latvijā.  Vienlaikus arī IUB sniegtie dati par iepirkumu un iepirkuma procedūru pārtraukšanu liecina, ka pirms iepirkuma pietiekami netiek veikta izpēte tā sagatavošanai, apzinot tirgu un veicot citus iepirkuma sagatavošanas pasākumus. Proti, atbilstoši IUB datiem 2018.gadā no kopējā PIL ietvarā publicēto iepirkuma procedūru, PIL 10.panta iepirkumu un metu konkursu (neskaitot līgumus vispārīgās vienošanās ietvaros) daļu skaita 18,3% daļas ir tikušas pārtrauktas, savukārt no kopējā PIL 9.panta izsludināto iepirkumu skaita 22% ir pārtraukti.  Ņemot vērā minēto, redzams, ka visas šīs indikācijas signalizē par vairākām būtiskām problēmām publisko iepirkumu jomā Latvijā, ļaujot izdarīt secinājumu, ka arvien biežāk faktiskajā publiskā iepirkuma procesā netiek sasniegts PIL mērķis – iepirkumu atklātums, piegādātāju brīva konkurence, vienlīdzīga un taisnīga attieksme pret tiem, pasūtītāja līdzekļu efektīva izmantošana.  **Likumprojekta mērķis** ir uzlabot PIL tiesisko regulējumu, risinot konkurences problēmas un nosakot maksimāli stingrus noteikumus gadījumiem, kad iepirkuma procedūrā piedāvājumu vai pieteikumu ir iesniedzis tikai viens piegādātājs, tādējādi veicinot piegādātāju dalību iepirkumos kopumā. Turklāt konkurences un atklātības veicināšanai ar likumprojektā paredzētajiem PIL grozījumiem papildus tiek stiprināts iepriekšējas tirgus apzināšanas un iepirkuma kvalitatīvas sagatavošanas posms iepirkuma procesā kopumā. Šādu izmaiņu PIL mērķis ir veicināt vienkāršotāku prasību, tehnisko specifikāciju sagatavošanu, prasības formulējot tā, lai sasniegtu plašu ieinteresēto piegādātāju loku. Tādējādi arī tiek palielināta iepirkumu veicēju atbildība, pastiprinot pasūtītāja pienākumu nodrošināt pietiekamu konkurenci tirgus dalībnieku starpā. Lai panāktu izvirzāmo prasību, tehnisko specifikāciju vienkāršošanu, ar likumprojektā plānotajiem PIL grozījumiem tiek vienlaikus palielināta arī saimnieciskā izdevīguma noteikšanai izvirzāmo kritēriju nozīme, maksimāli pastiprinot kvalitātes kritēriju būtiskumu piedāvājumu salīdzināšanā un izvērtēšanā un attiecīgi samazinot iespējas izvēlēties piedāvājumu ar zemāko cenu. Korupcijas risku mazināšanai tiek noteiktas stingrākas prasības saistībā ar iepirkuma komisijas izveidi un darbību. Savukārt augstāka publisko iepirkumu atklātuma līmeņa nodrošināšanai tiek paplašināts arī ar iepirkumu saistītās informācijas un dokumentācijas publiskās pieejamības apjoms.  ***Iepirkuma izsludināšanas brīdī tehniskās specifikācijas ir aktualizētas un atbilstošas normatīvo aktu prasībām***  Spēkā esošais regulējums PIL 20.pantā pieļauj, ka iepirkuma un iepirkuma procedūras dokumentos tiek ietvertas tehniskās specifikācijas, kuras ir sagatavotas ievērojamu laika periodu pirms konkrētā iepirkuma izsludināšanas, līdz ar to, balstoties uz neaktuālām tehniskajām specifikācijām, bieži tiek noteikta aktuālajai tirgus situācijai un pasūtītāja finansiālajām iespējām neatbilstoša paredzamā līgumcena, kā arī tehniskajās specifikācijās ietvertas iepirkuma izsludināšanas laikā spēkā esošajiem normatīvajiem aktiem neatbilstošas prasības, kas ir īpaši būtiski, piemēram, būvniecības jomā. Līdz ar to nereti tikai pēc iepirkuma izsludināšanas un piedāvājumu saņemšanas pasūtītājs konstatē, ka tam nav pietiekamu līdzekļu līguma izpildei, kā rezultātā iepirkums ir jāpārtrauc un faktiski bezmērķīgi ir patērēti gan paša pasūtītāja laika un darbinieku resursi, gan arī piegādātāju resursi, kuri ir ieguldījuši laiku piedāvājumu sagatavošanā, kā arī iesnieguši un uzturējuši spēkā piedāvājuma nodrošinājumu. Tāpat nereti tikai pēc iepirkuma līguma noslēgšanas un darbu izpildes laikā vai jau pēc to pabeigšanas tiek konstatēts, ka, piemēram, būvi nevar nodot ekspluatācijā, jo tā neatbilst spēkā esošo normatīvo aktu prasībām, tāpēc ir nepieciešams risināt jautājumu par grozījumu veikšanu iepirkuma līgumā un papildu darbu apmaksu, lai arī faktiski šādi papildu darbi bija iepriekš paredzami un iekļaujami sākotnēji noslēgtajā līgumā. Līdz ar to likumprojekta 6.pants paredz PIL 20.pantu papildināt ar jaunu vienpadsmito daļu, nosakot izmaiņas tehnisko specifikāciju sagatavošanas prasībās. Proti, ja tehniskās specifikācijas ir sagatavotas vai aktualizētas vairāk kā 12 mēnešus pirms iepirkuma izsludināšanas, tās ir atkārtoti jāaktualizē pirms iepirkuma izsludināšanas. Tāpat tiek izvirzīta prasība iepirkuma procedūras dokumentos (tehniskajā specifikācijā vai nolikumā) norādīt tehnisko specifikāciju sagatavotāju un to sagatavošanas vai pēdējās aktualizācijas datumu. Ar šīm izmaiņām tātad tiks veicināta maksimāli precīzas paredzamās līgumcenas noteikšana un spēkā esošajiem normatīvajiem aktiem atbilstošu prasību izvirzīšana, tādējādi samazinot iepriekš minētos riskus.  ***Paaugstināta iepirkumu veicēju atbildība par iepirkumu norisi***  Likumprojekta 7. un 8.pantā ietverto izmaiņu mērķis attiecībā uz iepirkuma komisiju ir pastiprināt pasūtītāju atbildību par iepirkuma komisijas izveidi, veicinot kvalitatīvāku tās darbību un korupcijas risku samazināšanos. Pirmkārt, PIL 24.pantā tiek paredzēts, ka iepirkuma komisiju izveido katram iepirkumam atsevišķi. Līdz ar to vairs netiek paredzēta iespēja izveidot iepirkuma komisiju uz noteiktu laikposmu vai kā pastāvīgi funkcionējošu institūciju. Tādējādi pasūtītāja vadošajām amatpersonām (kuras atbild par iepirkuma komisijas izveidi un apstiprināšanu) katra iepirkuma gadījumā būs jāpārvērtē, vai iepirkuma komisija ir kompetenta attiecīgā iepirkuma veikšanai un vai nav saskatāmi acīmredzami interešu konflikta riski. Otrkārt, ievērojot to, ka PIL netiek reglamentēta iepirkuma komisijas sekretāra loma un darbība, taču faktiski iepirkuma komisijas darbībā nereti tiek iesaistīts komisijas sekretārs, PIL 24.panta trešajā daļā paredzēts noteikt, ka iepirkuma komisijas administratīvo funkciju nodrošināšanai pasūtītājs var piesaistīt iepirkuma komisijas sekretāru. Lai arī iepirkuma komisijas sekretāram nav lēmuma pieņemšanas tiesību, jāņem vērā, ka tas ir iesaistīts un klātesošs iepirkuma komisijas darbā un lēmumu pieņemšanas procesā. Līdz ar to tiek paplašināts interešu konflikta tvērums, iekļaujot nosacījumu, ka arī iepirkuma komisijas sekretārs nedrīkst atrasties interešu konfliktā PIL 25.panta izpratnē, un tiek noteikts, ka arī iepirkuma komisijas sekretāram jāparaksta PIL 25.panta trešajā daļā noteiktais apliecinājums par to, ka nav apstākļu, kuru dēļ varētu uzskatīt, ka iepirkuma komisijas sekretārs ir ieinteresēts konkrēta kandidāta vai pretendenta izvēlē vai darbībā vai ir saistīts ar tiem. Turklāt korupcijas risku mazināšanas nolūkā, kā arī ņemot vērā Eiropas Komisijas izstrādātos labās prakses ieteikumus[[8]](#footnote-8), tiek paplašināts PIL 25.panta trešajā daļā noteiktā apliecinājuma tvērums, paredzot, ka iepirkuma procedūras dokumentu sagatavotājs, iepirkuma komisijas locekļi, iepirkuma komisijas sekretārs un eksperti paraksta apliecinājumu arī par to, ka viņi neizpaudīs iepirkuma ietvaros iegūto informāciju.  ***Piedāvājumu un pieteikumu iesniegšanas termiņa pārcelšana valsts elektroniskās informācijas sistēmas darbības traucējumu gadījumā***  Likumprojekts ietver grozījumus PIL 35.panta piektajā daļā un nosaka PIL 39.panta otrās daļas papildināšanu ar 10.punktu, lai garantētu piedāvājumu un pieteikumu saņemšanai paredzētās elektroniskās informācijas sistēmas turētājam iespēju pārcelt piedāvājumu vai pieteikumu iesniegšanas termiņu par 24 stundām, ja pēdējo 24 stundu laikā līdz piedāvājuma vai pieteikuma iesniegšanas termiņa beigām ir konstatēti tādi šīs sistēmas darbības traucējumi, kuru dēļ nav bijis iespējams iesniegt piedāvājumus vai pieteikumus. Turklāt būtiski arī noteikt, ka šāda termiņa pārcelšana nav uzskatāma par grozījumu iepirkuma vai iepirkuma procedūras dokumentos veikšanu vai piedāvājumu vai pieteikumu iesniegšanas termiņa pagarināšanu.  Ņemot vērā, ka Ministru kabineta 2017.gada 28.februāra noteikumos Nr.107 “Iepirkuma procedūru un metu konkursu norises kārtība” ir regulētas situācijas, kad iepirkuma komisijai ir jāpieņem lēmums par piedāvājumu vai pieteikumu iesniegšanas termiņa pagarināšanu, ja no sistēmas uzturētāja ir saņemts paziņojums par traucējumiem elektroniskās informācijas sistēmas darbībā, kuru dēļ nav iespējams iesniegt piedāvājumus vai pieteikumus, jāveic atbilstoši grozījumi minētajos Ministru kabineta noteikumos.  ***Pirms iepirkuma sākšanas jābūt veiktai tirgus izpētei un noskaidrotām piegādātāju iespējām konkurences apstākļos nodrošināt pasūtītāja vajadzības***  Šobrīd PIL 18.panta otrā daļa noteic, ka pirms iepirkuma sākšanas pasūtītājs var rīkot apspriedi ar piegādātājiem, lai sagatavotu iepirkumu un informētu piegādātājus par iepirkuma plānu un prasībām. Tomēr šobrīd šī iespēja ne vienmēr tiek pilnvērtīgi izmantota. Tieši rūpīgi veikta tirgus situācijas apzināšana ir viens no priekšnoteikumiem, lai pienācīgi sagatavotu iepirkumu, proti, apzinātu iespējamo piegādātāju loku, objektīvi noteiktu paredzamo līgumcenu, vienlaikus samazinot iespēju, ka iepirkuma dokumentācijā varētu tikt iekļauti nepamatoti ierobežojumi. Līdz ar to likumprojekta 5.pants paredz papildināt PIL 18.pantu ar 21 daļu. Saskaņā ar jaunās PIL 21 daļas noteikumiem, ja iepirkuma līguma paredzamā līgumcena ir vienāda ar Ministru kabineta noteiktajām līgumcenu robežvērtībām vai lielāka (publiska piegādes vai pakalpojumu līguma līgumcena ir 144 000 *euro* vai lielāka un publisku būvdarbu līguma līgumcena ir 5 548 000 *euro* vai lielāka), pasūtītājs ne ātrāk kā 12 mēnešus pirms iepirkuma izsludināšanas publikāciju vadības sistēmā publicē paziņojumu par elektronisko apspriedi kopā ar plānotajām kvalifikācijas prasībām un tehnisko specifikāciju, nodrošinot, ka publicētos dokumentus piegādātāji drīkst komentēt vismaz 10 darbdienas pēc šī paziņojuma publicēšanas. Tādējādi faktiski tiek paredzēts pienākums rīkot obligātu elektronisko apspriedi. Publicējot minēto paziņojumu un dokumentus, pasūtītājam jānorāda elektroniskā pasta adrese, uz kuru piegādātāji var sūtīt savus komentārus un priekšlikumus. Izpildot PIL 18.panta 21 daļā paredzēto pienākumu un publicējot paziņojumu par elektronisko apspriedi kopā ar kvalifikācijas prasībām un tehniskajām specifikācijām un saņemot piegādātāju komentārus par šiem dokumentiem, pasūtītājs pēc saviem ieskatiem ir tiesīgs papildus izmantot arī PIL 18.panta otrajā daļā minēto iespēju un rīkot apspriedi ar piegādātājiem arī klātienē atbilstoši PIL 18.panta otrās daļas noteikumiem.  Šī pienākuma PIL 18.panta 21 daļā noteikšanas mērķis ir panākt, ka pirms iepirkuma izsludināšanas pasūtītājs ir pietiekami veicis tirgus apzināšanu un noteicis tirgus iespējām atbilstošas prasības, kā arī tiek paredzēts paziņojumu par elektronisko apspriedi un plānotā iepirkuma dokumentus publicēt publikāciju vadības sistēmā, lai šī informācija sasniegtu lielāku ieinteresēto piegādātāju loku. Vienlaikus, lai nodrošinātu, ka iepirkums tiek izsludināts, balstoties uz aktuālu informāciju, plānots, ka šī elektroniskā apspriede rīkojama ne agrāk kā divpadsmit mēnešus pirms iepirkuma izsludināšanas. Turklāt pasūtītājs ir tiesīgs paziņojumu par elektronisko apspriedi kopā ar kvalifikācijas prasībām un tehnisko specifikāciju publikāciju vadības sistēmā publicēt brīvprātīgi arī tad, ja iepirkuma līguma paredzamā līgumcena nesasniedz Ministru kabineta noteiktās līgumcenu robežvērtības. Pienākums obligāti rīkot elektronisko apspriedi netiek attiecināts uz PIL 10.pantā minēto iepirkumu.  Lai veicinātu godprātīgu un efektīvu šī PIL 18.panta 21daļā noteiktā pienākuma izpildi, tiek paredzēts, ka pasūtītājs dokumentē saņemtos komentārus par kvalifikācijas prasībām un tehniskajām specifikācijām elektroniskās apspriedes ziņojumā, norādot pamatojumu, ja piegādātāju komentāri netiek ņemti vērā. Attiecīgi ar likumprojekta 1.pantā paredzētajām izmaiņām tiek noteikts, ka elektroniskās apspriedes ziņojums ir iepirkuma procedūras dokuments, tātad uz to attiecināmas arī citas PIL izvirzītās prasības iepirkuma procedūras dokumentiem, tostarp to pieejamības un glabāšanas nosacījumi, kas noteikti PIL 40.pantā.  Vienlaikus PIL 18.panta 21 daļā dots deleģējums Ministru kabinetam noteikt paziņojuma par elektronisko apspriedi saturu un sagatavošanas kārtību, jo nepieciešamas Ministru kabineta 2017.gada 28.februāra noteikumos Nr.103 “Publisko iepirkumu paziņojumi un to sagatavošanas kārtība” konkretizēt šī paziņojuma saturu. Kā arī saskaņā ar PIL 18.panta 21 daļā noteikto kvalifikācijas prasības un tehniskās specifikācijas publikāciju vadības sistēmā tiek glabātas 3 gadus pēc to publicēšanas.  ***Ierobežota iespēja noslēgt iepirkuma līgumus iepirkumu un iepirkuma procedūru rezultātā, kurās nav nodrošināta konkurence un iesniegts tikai viens pieteikums vai piedāvājums***  Šobrīd iepirkumu un iepirkuma procedūru pārtraukšana ir regulēta gan PIL, attiecībā uz 9.pantā minētajiem iepirkumiem, gan Ministru kabineta 2017.gada 28.februāra noteikumos Nr.107 “Iepirkumu procedūru un metu konkursu norises kārtība” (turpmāk arī – MK Noteikumi Nr.107) attiecībā uz iepirkuma procedūrām. Saskaņā ar spēkā esošo regulējumu slēgts konkurss un konkursa procedūra ar sarunām ir pārtraucamas, ja tikai viens kandidāts atbilst visām izvirzītajām prasībām, savukārt, ja atklātā konkursā piedāvājumu ir iesniedzis tikai viens piegādātājs, pasūtītājam ir pienākums iepirkuma procedūras ziņojumā ietvert pamatojumu tam, ka izvirzītās prasības ir objektīvas un samērīgas, un gadījumā, ja to nevar pamatot, iepirkuma komisijai ir jāpieņem lēmums par iepirkuma procedūras pārtraukšanu.  Ņemot vērā statistikas datos atspoguļoto iepirkumu skaitu, kuros faktiski nav konkurences, secināms, ka spēkā esošais regulējums nav efektīvs. Līdz ar to ar likumprojekta 11.pantu tiek paplašināts regulējums gadījumiem, kad iepirkuma komisijai ir pienākums pieņemt lēmumu par iepirkuma procedūras pārtraukšanu. PIL 411.panta otrajā un trešajā daļā paredzēts noteikt, ka iepirkuma komisija pieņem lēmumu pārtraukt iepirkuma procedūru, ja:  – atklātā konkursā, slēgtā konkursā vai konkursa procedūrā ar sarunām piedāvājumu ir iesniedzis tikai viens piegādātājs,  – slēgtā konkursā vai konkursa procedūrā ar sarunām pieteikumu ir iesniedzis tikai viens piegādātājs vai tikai viens kandidāts atbilst visām kandidātu atlases nolikumā vai paziņojumā par līgumu noteiktajām kandidātu atlases prasībām.  Šo izmaiņu, kas paredzētas ar PIL 41.1 pantu, mērķis kopumā ir nodrošināt, ka pasūtītāji tā vietā, lai paredzētu ierobežojošas atlases prasības, kā rezultātā konkurence tiek sašaurināta, koncentrējas uz funkcionālu, mērķtiecīgi veidotu tehnisko specifikāciju sagatavošanu un to, lai labākā piedāvājuma izvēlē tiktu piemēroti arī citi saimnieciski visizdevīgākā piedāvājuma noteikšanas kritēriji, nevis tikai zemākā cena. Turklāt šīm izmaiņām PIL regulējumā vienlaikus ir jāveicina arī pasūtītāju profesionālo spēju uzlabošanu iepirkumu rīkošanā, jo pasūtītājam ir jāspēj novērtēt tirgus iespējas un plānot savus iepirkumus, izvirzot objektīvas un plašam tirgus dalībnieku lokam izpildāmas prasības. Tādējādi ar šīm izmaiņām sasniedzamais mērķis attaisno arī iespējamo risku, ka varētu palielināties iepirkuma procedūras veikšanai nepieciešamais laiks.  Lai arī atbilstoši statistikas datiem arī ievērojamā skaitā PIL 9.panta iepirkumu netiek nodrošināta konkurence, pienākums pārtraukt iepirkumu konkurences neesamības dēļ pagaidām tiek attiecināts uz iepirkuma procedūrām, ievērojot gan to, ka iepirkuma procedūrās ir lielāka pārrobežu interese, gan arī papildu administratīvo slogu, kāds varētu rasties pasūtītājiem iepirkumu pārtraukšanas gadījumos.  Lai sasniegtu izvirzīto mērķi, pienākums pārtraukt iepirkuma procedūru gadījumos, kad piedāvājumu vai pieteikumu iesniedzis viens piegādātājs, tiek noteikts attiecībā uz atklātu konkursu, slēgtu konkursu un konkursa procedūru ar sarunām. Šāds pienākums netiek izvirzīts konkursa dialogā, inovācijas partnerības procedūrā un sarunu procedūrā, jo tas būtu pretrunā šo iepirkuma procedūru specifikai, un tādēļ tas nav uzskatāms par efektīvu līdzekli konkurences problēmu risinājuma ieviešanai. Kā arī šis pienākums netiek attiecināts uz PIL 10.pantā minēto iepirkumu.  Papildus tiek noteikts, ka saistībā ar atklātu konkursu, slēgtu konkursu un konkursa procedūru ar sarunām pienākums pārtraukt iepirkumu nav piemērojams, ja iepirkuma pārtraukšana apdraud sabiedrības drošības vai veselības intereses. Sabiedrības drošības un veselības interešu apdraudējums šī izņēmuma piemērošanai ir iztulkojams iespējami šauri. Kā arī, lai nodrošinātu, ka iepirkuma komisija ir godprātīgi izvērtējusi šī izņēmuma piemērošanu tikai galējā nepieciešamībā, tiek paredzēts pienākums tai sagatavot un pasūtītājam ietvert iepirkuma procedūras ziņojumā pamatojumu tam, kādas konkrēti sabiedrības drošības vai veselības aizsardzības intereses tiktu aizskartas, ja tiktu rīkots atkārtots iepirkums.  Ievērojot to, ka likumprojekta 11.pantā paredzētas būtiskas materiālo tiesību normas, regulējums par iepirkuma procedūru un metu konkursa pārtraukšanu un arī izbeigšanu ir ietverams likumā, spēkā esošo regulējumu svītrojot no MK Noteikumiem Nr.107.  ***Pakāpeniska atteikšanās no zemākās cenas kā vienīgā kritērija izvērtēšanas, paredzot noteiktas būvdarbu, preču un pakalpojumu grupas, kurās obligāti ir jāvērtē arī citi saimnieciskā izdevīguma kritēriji***  Spēkā esošais PIL regulējums saistībā ar piedāvājumu izvērtēšanas kritērijiem nosaka, ka iepirkuma līguma slēgšanas tiesības piešķir saimnieciski visizdevīgākajam piedāvājumam. Vienlaikus, nosakot saimnieciski visizdevīgāko piedāvājumu, pastāv iespēja: a) vērtēt tikai [iegādes] cenu (lai arī PIL 51.panta ceturtā daļa paredz iespēju piedāvājumu salīdzināšanai un izvērtēšanai izmantot tikai cenu, ja iepirkums tiek veikts šā likuma 9. vai 10. pantā noteiktajā kārtībā vai ja sagatavotā tehniskā specifikācija ir detalizēta un citiem kritērijiem nav būtiskas nozīmes piedāvājuma izvēlē, tomēr praksē šie noteikumi neveicina atteikšanos no [iegādes] cenas izmantošanas kā vienīgā piedāvājumu vērtēšanas kritērija); b) vērtēt [aprites cikla] izmaksas; c)  ņemt vērā cenu vai izmaksas un ar iepirkuma līguma priekšmetu saistītus kvalitātes kritērijus.  Tomēr praksē absolūtajā vairumā gadījumu iepriekš minētie b) un c) kritēriji netiek izmantoti, bet kā vienīgais piedāvājuma vērtēšanas kritērijs tiek piemērota zemākā [iegādes] cena. Par to liecina statistikas dati. Atbilstoši Komisijas apkopotajiem datiem par kopumā 2017.gadā[[9]](#footnote-9) veiktajiem iepirkumiem Latvijā 73%[[10]](#footnote-10) gadījumu kā vienīgais piedāvājumu salīdzināšanas un vērtēšanas kritērijs tika izmantota zemākā cena, turpretī, piemēram, Lielbritānijā tikai 12%, Francijā 16%, Īrijā un Nīderlandē 17%, Norvēģijā 22%, Beļģijā 29% gadījumu. Turklāt saskaņā ar IUB apkopotajiem datiem[[11]](#footnote-11) 2018.gadā Latvijā 73,6% gadījumu kā vienīgais piedāvājumu salīdzināšanas un izvērtēšanas kritērijs tika izmantota zemākā cena. Līdz ar to secināms, ka tādu iepirkumu, kuros kā vienīgais vērtēšanas kritērijs tiek izmantota zemākā cena, skaits ir nemainīgi augsts un tas nesamazinās.  Ar likumprojektā ietvertajiem grozījumiem PIL 51.pantā paredzēts veicināt saimnieciski visizdevīgākā piedāvājuma noteikšanā pakāpenisku atteikšanos no piedāvājuma ar zemāko cenu izvēles, nevērtējot arī citus kritērijus. Jāņem vērā, ka šo izmaiņu mērķis nav formāli noteikt aizliegumu saimnieciskā izdevīguma noteikšanā kā vienīgo kritēriju izmantot cenu, lai neveicinātu situāciju, ka piedāvājuma izvēlē tiktu nepārdomāti izmantoti kritēriji, kas patiesībā nenodrošina jebkādu faktisku ieguvumu pasūtītājam un rezultātā būtiski var sadārdzināt iegādes cenu, – bet gan veicināt efektīvāka pasūtītājam nepieciešamā risinājuma atrašanu, kas ir iespējams tikai, ja līdzās cenai tiek vērtēti arī kvalitātes kritēriji vai aprites cikla izmaksas. Sākotnēji paredzēts noteikt atsevišķas konkrētas jomas, kurās, slēdzot iepirkuma līgumu, turpmāk piedāvājumu salīdzināšanā un izvērtēšanā nedrīkstēs izmantot tikai cenu.  Ņemot vērā minēto, **pirmkārt**, ar likumprojekta 12.pantu tehniski tiek precizēta PIL 51.panta pirmā un otrā daļa, ievērojot to, ka ir nepieciešams redakcionāli skaidrāks, izvērstāks un vieglāk saprotams PIL ietvertā saimnieciski visizdevīgākā piedāvājuma noteikšanas veidu definējums. Jāuzsver, ka līdz ar likumprojekta 12.pantā paredzēto redakciju precizēšanu saimnieciski visizdevīgākā piedāvājuma noteikšanas regulējums PIL 51.panta pirmajā un otrajā daļā pēc būtības nemainās, bet tiek paskaidrots, ka saimnieciski visizdevīgāko piedāvājumu var noteikt pēc:   1. cenas, tādējādi vērtējot preču, pakalpojumu vai būvdarbu iegādes cenu; 2. izmaksām, kuras nosaka, izmantojot efektivitātes pieeju, piemēram, vērtējot aprites cikla izmaksas; 3. cenas vai izmaksām un ar iepirkuma līguma priekšmetu saistītiem kvalitātes kritērijiem. Vienlaikus arī PIL 51.panta otrās daļas trešajā punktā saglabāts piemēru uzskaitījums, ko var ņemt vērā, nosakot ar iepirkuma līguma priekšmetu saistītus kvalitātes kritērijus.   **Otrkārt**, papildus PIL 51.panta otrās daļas trešajā punktā tiek paredzēts, ka gadījumā, ja saimnieciski visizdevīgākā piedāvājuma noteikšanā tiek izmantota cena vai izmaksas un ar iepirkuma līguma priekšmetu saistīti kvalitātes kritēriji, un ja šī cena vai izmaksas saskaņā ar tiesību aktiem ir fiksētas, tad pasūtītājs vērtē tikai kvalitātes kritērijus. Līdz ar to jāņem vērā arī, ka fiksētas samaksas noteikšana nav pasūtītāja prerogatīva, bet tas izriet no tiesību aktiem.  **Treškārt**, PIL 51.pants tiek papildināts ar jaunu 3.1 daļu, kura nosaka 4 iepirkuma līguma priekšmetu grupas, par kurām slēdzot līgumu, pasūtītājs piedāvājumu salīdzināšanai un izvērtēšanai nav tiesīgs izmantot tikai cenu. Proti, ja iepirkuma līgums tiek slēgts par:   * projektēšanu (publiska būvdarbu līguma ietvaros), nosakot, ka šādā gadījumā papildus cenai pasūtītājs izvērtē vismaz kritērijus, kas saistīti ar vadošā personāla kvalifikāciju un pieredzi, ja nav izvirzītas šādas kvalifikācijas prasības; * – apvienoto projektēšanu un būvdarbiem, nosakot, ka šādā gadījumā papildus cenai pasūtītājs izvērtē vismaz kritērijus, kas saistīti ar izmantoto materiālu un risinājumu energoefektivitāti; * – elektroenerģiju patērējošām precēm (produktiem), nosakot, ka šādā gadījumā papildus cenai pasūtītājs izvērtē vismaz kritērijus, kas saistīti ar preču  elektroenerģijas patēriņu to paredzamajā lietošanas laikā; * – autotransporta līdzekļiem, nosakot, ka šādā gadījumā papildus cenai pasūtītājs ņem vērā vismaz PIL 54.pantā minētos kritērijus – ekspluatācijas ietekmes uz enerģētiku un vidi faktorus. * Šobrīd ir izvēlētas minētās grupas, ievērojot Latvijā un Eiropas Savienībā aktuālus procesus un to, ka kvalitātes kritēriju izvērtējuma, kā arī efektivitātes pieejas izmantošanas nepieciešamība izriet jau no minēto būvdarbu, preču un pakalpojumu būtības. Katrā grupā minimālie vērtējamie kritēriji tiek noteikti, ievērojot to piemērošanas ieguldījumu vides un klimata mērķu sasniegšanā, ņemot vērā arī jau aktuālo zaļā publiskā iepirkuma principu un regulējuma piemērošanu. Turklāt ir ņemts vērā arī tas, ka šīs jomas ir perspektīvas inovāciju ieviešanas veicināšanā. Kā to uzsvērusi arī Komisija, plašāka saimnieciskā izdevīguma vērtēšana var veicināt inovācijas, līdz ar to jāpievērš uzmanība arī iespējai inovatīvus raksturlielumus ietvert piedāvājumu vērtēšanas kritērijos. Vienlaikus šo trīs grupu un tajās minimālo vērtējamo kvalitātes kritēriju noteikšana ir kā pamudinājums pasūtītājiem izmantot saimnieciskā izdevīguma noteikšanas kritērijus kā instrumentu un vērtēt arī citus kvalitātes kritērijus citās iepirkuma līguma priekšmetu grupās, lai nonāktu pie savām vajadzībām atbilstošākā, efektīvākā un ilgtspējīgākā risinājuma. Tāpat minētais regulējums nenosaka izsmeļošu vērtējamo kritēriju uzskaitījumu, bet dod tiesības pasūtītājiem noteikt arī citus kritērijus, lai iegūtu savām vajadzībām atbilstošas preces, pakalpojumus un būvdarbus, kas nodrošina saimniecisko izdevīgumu ilgtermiņā. Turklāt viens no grozījumu PIL 51.pantā mērķiem, ņemot vērā arī minētās problēmas saistībā ar pārmērīgi augstu kvalifikācijas prasību izvirzīšanu, kas nepamatoti ierobežo konkurenci, ir mudināt pasūtītājus specifiskas un detalizētas tehniskās prasības iestrādāt piedāvājuma vērtēšanas kritērijos. Tādējādi, palielinot piegādātāju konkurenci, kas rezultēsies piedāvājuma ar labāko cenas un kvalitātes proporciju izvēlē un līdz ar to efektīvākā pasūtītāja resursu izlietojumā.   **Ceturtkārt**, ņemot vērā jaunajā PIL 51.panta 3.1 daļā minētos gadījumus, kad pasūtītājs piedāvājumu salīdzināšanai un izvērtēšanai nav tiesīgs izmantot tikai cenu, tiek precizēta arī PIL 51.panta ceturtā daļa. Proti, 3.1 daļā paredzēto izmaiņu ievērošana tiek attiecināta arī uz PIL 9. un 10.pantā minētajiem iepirkumiem, un iepirkumu procedūrām, kuru tehniskā specifikācija ir detalizēta un citiem kritērijiem nav būtiskas nozīmes piedāvājuma izvēlē. Tādējādi šobrīd PIL 51.panta ceturtajā daļā noteiktais izņēmums, kad iespējams izmantot tikai cenas kritēriju, nav attiecināms uz jaunajā PIL 51.panta 3.1 daļā paredzēto preču un pakalpojumu grupu iepirkumiem.  Vienlaikus šīs izmaiņas ir pirmais solis, lai nodrošinātu plašāku un biežāku saimnieciski visizdevīgākā piedāvājuma izvēli, arī turpmāk mazinot zemākās [iegādes] cenas izmantošanu piedāvājumu izvēlē.   * **Piektkārt**, ievērojot plānotās izmaiņas PIL 51.pantā attiecībā uz to, ka autotransporta līdzekļu iepirkumos nebūs pieļaujams izmantot tikai zemākās cenas kritēriju, papildus tiek paredzēts tehniski precizēt arī PIL 54.pantu. Tiek noteikts izslēgt tā trešo daļu, jo atbilstoši paredzētajām izmaiņām PIL 51.pantā vairs nebūs iespējams piemērot spēkā esošā PIL 54.panta trešās daļas pirmo punktu, savukārt spēkā esošā PIL 54.panta trešās daļas otro punktu plānots ietvert šā panta pirmajā daļā.   ***Vienuviet ir pieejama detalizēta un aktuāla informācija par noslēgtajiem iepirkuma līgumiem, tajos veiktajiem grozījumiem, kā arī to izpildi***  Ar likumprojekta 15.pantu plānots papildināt PIL ar jaunu 60.1 pantu, paredzot vienādus noteikumus iepirkuma līguma, vispārīgās vienošanās, to grozījumu un informācijas par iepirkuma līguma izpildi publiskošanai.  Daļa izmaiņu PIL, kas tiek paredzētas ar jauno 60.1 pantu, ir nepieciešamas, jo Elektroniskajā iepirkumu sistēmā tiks vienuviet nodrošināta informācija par visiem pasūtītāja noslēgtajiem iepirkuma līgumiem, izveidojot t.s. līgumu reģistru jeb pārskatu par noslēgtajiem līgumiem, tā ietvaros nodrošinot arī iepirkuma līgumu izpildes pārredzamību, kā arī plašākas kontroles un uzraudzības iespējas, lai pārliecinātos, ka iepirkuma līgumi tiek izpildīti atbilstoši līgumā paredzētajam. Daļu informācijas līgumu reģistra vajadzībām ir iespējams iegūt automātiski no Publikāciju vadības sistēmas vai Elektronisko iepirkumu sistēmas. Ņemot vērā, ka automātiski nav iespējams iegūt informāciju par iepirkumu līgumu izpildi, ar PIL 60.1 panta trešo daļu tiek paredzēts, ka pasūtītājs vai, ja tas paredzēts vispārīgās vienošanās vai dinamiskās iepirkumu sistēmas dokumentācijā, centralizēto iepirkumu institūcija piecu darbdienu laikā pēc iepirkuma līguma izpildes pircēja profilā strukturētā veidā norāda: kopējo summu, par kādu līgums faktiski izpildīts; faktisko līguma izpildes gala termiņu vai datumu, kurā līgums izbeigts; citu būtisku informāciju, ja nepieciešams.  Šis PIL 60.1 panta trešajā daļā noteiktais pienākums attiecas uz noslēgtajiem iepirkuma līgumiem, vispārīgajām vienošanām un to ietvaros noslēgtajiem līgumiem, dinamiskajām iepirkumu sistēmām un to ietvaros noslēgtajiem līgumiem. Vienlaikus jāpaskaidro, ka, ja vispārīgās vienošanās ietvaros vai dinamiskās iepirkumu sistēmas ietvaros pasūtītājs apmaksā izrakstītos rēķinus, tā kā šo rēķinu gadījumā nav paša līguma,  rēķins (līgums) nav jāpublicē, kā arī nav jāpublicē informācija par katra šāda līguma summu un izpildes termiņu, taču  pēc vispārīgās vienošanās vai dinamiskās iepirkumu sistēmas darbības beigām publicējama informācija par kopējo summu, par kādu vispārīgā vienošanās vai dinamiskā iepirkumu sistēma izpildīta, kā arī par tās faktisko izpildes termiņu.  Turklāt, lai t.s. līgumu reģistra ietvaros nodrošinātu maksimāli pilnīgas informācijas par iepirkuma līgumiem pieejamību, izvērtējot arī tehniskās nepieciešamo datu ieguves iespējas un ar centralizētās iepirkumu institūcijas starpniecību slēgtu iepirkuma līgumu noslēgšanas un uzglabāšanas specifiku, PIL 60.1 panta otrajā daļā tiek paredzēts noteikt, ka centralizēto iepirkumu institūcija – ja iepirkuma līgumi vispārīgās vienošanās vai dinamiskās iepirkumu sistēmas ietvaros ar centralizētās iepirkumu institūcijas starpniecību slēgti elektroniskajā vidē saskaņā ar noteikumiem, kas noteikti, izveidojot dinamisko iepirkumu sistēmu vai vispārīgajā vienošanās, un glabājas valsts elektroniskās informācijas sistēmā – iepirkuma līgumu vai tā grozījumus var neievietot pircēja profilā, vienlaikus nodrošinot, ka piecu darbdienu laikā pēc iepirkuma līguma vai tā grozījumu noslēgšanas pircēja profilā strukturētā veidā ir ievietota vismaz šāda informācija: iepirkuma līguma vai tā grozījumu noslēgšanas datums; piegādātāja nosaukums un reģistrācijas numurs, ar kuru līgums noslēgts; termiņš, kādā līgums izpildāms; kopējā summa, par kādu līgums noslēgts; grozījumu rezultātā mainītais līguma izpildes termiņš vai kopējā līguma summa.  Ņemot vērā, ka ar likumprojekta 15.pantu tiek izveidots jauns PIL 60.1 pants, kura mērķis ir paredzēt vienādus noteikumus iepirkuma līgumu, vispārīgo vienošanos, to grozījumu un informācijas par šo līgumu izpildi publiskošanai, tā pirmajā daļā tiek ietverts pašreizējais PIL 60.panta desmitās daļās regulējums par iepirkuma līgumu, vispārīgo vienošanos un to grozījumu publicēšanu pircēja profilā. Savukārt PIL 60.1 panta ceturtajā un piektajā daļā ir ietverti noteikumi, kas attiecināmi gan uz šā panta pirmajā daļā paredzēto dokumentu, gan otrajā un trešajā daļā minētās informācijas publiskošanas un glabāšanas kārtību. Proti, PIL 60.1 panta piektajā daļā tiek noteikts, ka, publiskojot minētos dokumentus un informāciju, ir jāievēro komercnoslēpuma aizsardzības prasības un fizisko personu datu aizsardzības prasības. Ņemot vērā, ka minētie dokumenti un informācija var saturēt fizisko personu datus, tiek noteikts arī, ka fizisko personu dati publiskojami tādā apjomā, kādā tie ietverti dokumentos, kurus saskaņā ar PIL ir jāpublisko, vai kādā tie nepieciešami informācijas par iepirkuma līguma izpildi norādīšanai. Fizisko personu datu apstrādes mērķis šeit ir PIL 2.panta 1.punktā nostiprinātā PIL mērķa – iepirkumu atklātums – īstenošana. Savukārt PIL 60.1 panta ceturtajā daļā tiek noteikts šā panta pirmajā daļā minēto dokumentu un šā panta otrajā un trešajā daļā minētās informācijas vienots publiskās pieejamības termiņš, proti, – PIL 40.panta piektajā daļā iepirkuma dokumentācijai noteiktais glabāšanas laiks, bet ne mazāk kā viss iepirkuma līguma vai vispārīgās vienošanās darbības laiks un viens gads pēc tā izpildes.  Vienlaikus, lai attiecībā uz visiem iepirkuma līgumiem, vispārīgām vienošanām, to grozījumiem spēkā būtu vienāda publiskošanas kārtība un lai būtu iespējams nodrošināt arī informācijas par iepirkuma līgumu, kas noslēgti PIL 9.panta kārtībā, izpildes publiskošanu, ar likumprojekta 2.pantu PIL 60.1 panta nosacījumi tiek attiecināti arī uz PIL 9.pantā minētajiem iepirkumiem.  ***Konkretizēts personu loks, kas ir tiesīgs iesniegt apstrīdēšanas iesniegumu IUB***  Ar likumprojekta 14.pantu PIL 60.panta devītās daļas 1.punktā tiek precizēta atsauce uz PIL 68.panta otro daļu, tādējādi konkretizējot personu loku, kas ir tiesīgs iesniegt apstrīdēšanas iesniegumu IUB.  PIL 60.panta devītās daļas 1.punkts izstrādāts, ņemot vērā Eiropas Parlamenta un Padomes 2007.gada 11.decembra direktīvu 2007/66/EK, *ar ko Padomes direktīvas 89/665/EEK un 92/13/EEK groza attiecībā uz pārskatīšanas procedūru efektivitātes uzlabošanu valsts līgumu piešķiršanas jomā*. Atbilstoši Direktīvas 2007/66/EK preambulas 8.apsvērumam nogaidīšanas termiņš nav vajadzīgs, ja vienīgais attiecīgais pretendents ir tas, kuram piešķirtas līguma slēgšanas tiesības, un ja nav attiecīgu kandidātu. Šādā gadījumā nav citas personas, uz ko attiektos konkursa procedūra un kas būtu ieinteresēta saņemt paziņojumu un izmantot nogaidīšanas termiņu, lai būtu iespējams veikt efektīvu pārskatīšanu. Minētais noteikts arī Direktīvas 2007/66/EK 2.b panta b) apakšpunktā.  Tieši PIL 68.panta otrajā daļā ir noteikts termiņš, kādā IUB iesniedzams iesniegums par iepirkuma procedūras rezultātiem, un iesniegumu iesniegšanas termiņš nosakāms atkarībā no veida, kā informācija par iepirkuma procedūras rezultātiem ir nosūtīta attiecīgajai personai. Atbilstoši PIL 37.pantā noteiktajam pasūtītājam ir pienākums par pieņemto lēmumu attiecībā uz iepirkuma līguma slēgšanu informēt vienīgi kandidātus, pretendentus un metu konkursa dalībniekus, vienlaikus norādot termiņu, kādā konkrētā persona, ievērojot šā likuma 68.panta otrās daļas 1. un 2.punktu, var iesniegt IUB iesniegumu par iepirkuma procedūras pārkāpumiem.  No PIL 68.panta pirmās daļas izriet, ka iesnieguma iesniegšanai Birojam viens no priekšnosacījumiem ir personas subjektīvo interešu aizskārums. Senāta Administratīvo lietu departamenta 2010.gada 24.marta lēmumā lietā SKA‑293/2010 norādīts, ka, ja persona vēlas iniciēt iepirkuma procedūras rezultātu pārskatīšanu, nepieciešams konstatēt, ka šai personai ir faktiska (nevis tikai iespējama) interese konkrētajā publiskajā iepirkumā, citiem vārdiem, nepieciešams pārbaudīt, vai iepirkuma procedūrā bijis iesniegts iesniedzēja pieteikums vai piedāvājums. Precizējums PIL 60.panta devītās daļas 1.punktā ietvertajā atsaucē uz minētā likuma 68.panta otro daļu novērsīs neskaidrību attiecībā uz personu loku, kas ir tiesīgs iesniegt apstrīdēšanas iesniegumu IUB, līdz ar to precizēs, ka šādā situācijā pasūtītājam nav nepieciešams ievērot nogaidīšanas termiņu pirms līguma noslēgšanas, proti, nav citu personu, kas būtu tiesīgas iesniegt apstrīdēšanas iesniegumu par iepirkuma procedūras rezultātiem IUB.  ***IUB tiesību paplašināšana***  Ar likumprojekta 16.pantu plānots paplašināt PIL 66.panta otrajā daļā minētās IUB tiesības, nosakot, ka IUB ir tiesīgs pieaicināt kompetentās iestādes vai institūcijas atzinumu sniegšanai un uzdot pasūtītājam veikt neatkarīgu ekspertīzi vai tirgus izpēti, ja tas nepieciešams iesniegumu izskatīšanai vai atzinuma sniegšanai, veicot iepirkuma procedūras pirmspārbaudes. Šādas izmaiņas PIL 66.panta otrajā daļā tiek veiktas pēc IUB darbības gan tiesiskā regulējuma, gan iekšējo procedūru izvērtējuma, lai efektivizētu IUB funkciju izpildi. Proti, šīs tiesības nepieciešamas, lai IUB spētu kvalitatīvi izvērtēt tehniskus un specifiskus jautājumus. IUB tiesības uzdot pasūtītājam veikt neatkarīgu ekspertīzi vai tirgus izpēti vienlaikus nozīmē pasūtītāja pienākumu pēc pieprasījuma šādu ekspertīzi vai izpēti veikt. Šādu IUB tiesību un attiecīgi pasūtītāja pienākuma noteikšana veicinās arī iepirkumu kvalitātes paaugstināšanos, pastiprinot iepirkuma sagatavošanas posma būtiskumu.  ***Pārejas noteikums***  Paredzēts, ka likumprojekts stāsies spēkā 2020.gada 1.janvārī. Attiecīgi paredzēts pārejas periods, proti, ja iepirkums vai iepirkuma procedūra ir izsludināta vai lēmums par iepirkuma vai iepirkuma procedūras uzsākšanu, ja iepirkums vai iepirkuma procedūra nav jāizsludina, ir pieņemts pirms likumprojekta spēkā stāšanās dienas, tad iepirkums vai iepirkuma procedūra pabeidzama, tai skaitā apstrīdama vai pārsūdzama, saskaņā ar tā likuma noteikumiem, kas bija spēkā attiecīgā iepirkuma vai iepirkuma procedūras izsludināšanas vai lēmuma par tās uzsākšanu pieņemšanas dienā.  Izņēmums ir paredzētās izmaiņas PIL 9.panta astoņpadsmitajā daļā, 10.panta pirmajā daļā, 12.pantā, 20.panta vienpadsmitajā daļā, 35.panta piektajā daļā, 39.panta otrās daļas 10.punktā, 411.panta pirmajā, otrajā un ceturtajā daļā, 60.pantā, 60.1 pantā, 66.panta 4. un 5.punktā, kas ir attiecināmas un piemērojams no likumprojekta spēkā stāšanās brīža. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Iepirkumu uzraudzības birojs, Valsts reģionālās attīstības aģentūra. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pasūtītāji PIL izpratnē un juridiskas un fiziskas personas, kuras piedalās un potenciāli varētu piedalīties publiskajos iepirkumos. |
| 2. | Tiesiskā regulējuma ietekme uz tautsaimniecību un administratīvo slogu | Ar likumprojektā paredzētajiem grozījumiem PIL tiek paplašināts uz pasūtītājiem un piegādātājiem attiecināmo pienākumu apjoms, tomēr ir jāņem vērā, ka pasūtītājiem, kuri jau šobrīd rūpīgi veic iepirkumu sagatavošanu, administratīvais slogs ar likumprojektā paredzētajiem grozījumiem PIL praktiski nemainīsies. Turklāt kvalitatīva iepirkuma plānošana un norise var samazināt administratīvo slogu piegādātājiem, gan nosakot piegādātājiem pamatotas prasības, gan arī izvairoties no iepirkumu un iepirkuma procedūru pārtraukšanas nesagatavotu iepirkumu uzsākšanas dēļ. |
| 3. | Administratīvo izmaksu monetārs novērtējums | Nav novērtējams, ņemot vērā, ka tas lielā mērā ir atkarīgs no pasūtītāju pieejas iepirkumu un iepirkumu procedūru vadībai un kopējai organizācijai. Pasūtītāji un kompetentās institūcijas likumprojektā paredzētos pienākumus veiks esošo resursu ietvaros. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | n-gads | | Turpmākie trīs gadi (*euro*) | | | | |
| n+1 | | n+2 | | n+3 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  |  |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |  |  |
| 1.2. valsts speciālais budžets |  |  |  |  |  |  |  |
| 1.3. pašvaldību budžets |  |  |  |  |  |  |  |
| 2. Budžeta izdevumi |  |  |  |  |  |  |  |
| 2.1. valsts pamatbudžets |  |  |  |  |  |  |  |
| 2.2. valsts speciālais budžets |  |  |  |  |  |  |  |
| 2.3. pašvaldību budžets |  |  |  |  |  |  |  |
| 3. Finansiālā ietekme |  |  |  |  |  |  |  |
| 3.1. valsts pamatbudžets |  |  |  |  |  |  |  |
| 3.2. speciālais budžets |  |  |  |  |  |  |  |
| 3.3. pašvaldību budžets |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  | X |  | X |  |  |
| 5. Precizēta finansiālā ietekme | X |  | X |  | X |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. | | | | | | |
| 8. Cita informācija | Lai IUB uzturētajā valsts informācijas sistēmā “Publikāciju vadības sistēma” nodrošinātu pasūtītājiem iespēju sagatavot un publicēt paziņojumus par elektronisko apspriedi, Publikāciju vadības sistēmas programmatūras izmaiņu, papildinājumu izstrādei un testēšanai, Iepirkumu uzraudzības biroja tīmekļvietnes papildinājumu izstrādei un testēšanai, kā arī paziņojumu par elektronisko apspriedi publicēšanai atvērto datu servisā 2019.gadā ir nepieciešami 1 991 *euro* ar PVN papildus iepriekš plānotajiem 3 630 *euro* ar PVN, kas piešķirami Finanšu ministrijai piešķiro valsts budžeta līdzekļu ietvaros. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ņemot vērā likumprojektā paredzētos grozījumus PIL, jāveic grozījumi Ministru kabineta 2017.gada 28.februāra noteikumos Nr.103 “Publisko iepirkumu paziņojumi un to sagatavošanas kārtība”, Ministru kabineta 2017.gada 28.februāra noteikumos Nr.107 “Iepirkumu procedūru un metu konkursu norises kārtība”, Ministru kabineta 2017.gada 28.februāra noteikumos Nr.105 “Noteikumi par publisko iepirkumu līgumcenu robežvērtībām”.  Līdzīgas izmaiņas kā likumprojektā paredzēts veikt arī Sabiedrisko pakalpojumu sniedzēju iepirkumu likumā un attiecīgajos Ministru kabineta noteikumos. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Publisko iepirkumu politika”, līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu.  Kā arī likumprojekts pēc tā izsludināšanas Valsts sekretāru sanāksmē ir publiski pieejams Ministru kabineta tīmekļvietnes sadaļā “Tiesību aktu projekti”. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties likumprojekta izstrādē, rakstveidā sniedzot viedokļus par likumprojektu.  Sabiedrības līdzdalība tiks veikta ar nevalstisko organizāciju starpniecību projekta saskaņošanas procesā. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iepirkumu uzraudzības birojs, Valsts reģionālās attīstības aģentūra |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar |
| 3. | Cita informācija | Nav |

Finanšu ministrs J.Reirs

Cirse 67095659

[Iveta.Cirse@fm.gov.lv](mailto:Iveta.Cirse@fm.gov.lv)

1. Eiropas Komisijas ziņojums par Latviju – 2018.gads.

   Pieejams: <https://ec.europa.eu/info/publications/2018-european-semester-country-reports_en> [↑](#footnote-ref-1)
2. <https://www.kp.gov.lv/posts/raksturigakas-iezimes-konkurences-uzraudziba-2018-gada> [↑](#footnote-ref-2)
3. <https://delna.lv/lv/> [↑](#footnote-ref-3)
4. <http://ec.europa.eu/internal_market/scoreboard/performance_per_policy_area/public_procurement/index_en.htm> [↑](#footnote-ref-4)
5. Eiropas Komisijas indikators ietver datus par Publisko iepirkumu likuma, Sabiedrisko pakalpojumu sniedzēju iepirkumu likuma, Aizsardzības un drošības jomas iepirkumu likuma, Publiskās un privātās partnerības likuma ietvarā veiktajiem iepirkumiem ar paredzamo līgumcenu, kas ir vienāda ar Ministru kabineta noteikumos noteikto līgumcenu robežvērtību vai lielāka, izņemot noslēgtās vispārīgās vienošanās. [↑](#footnote-ref-5)
6. Dati par Publisko iepirkumu likuma ietvarā veiktajiem iepirkumiem un iepirkumu procedūrām, izņemot līgumus vispārīgās vienošanās ietvaros. [↑](#footnote-ref-6)
7. Eiropas Komisijas ziņojums par Latviju – 2018.gads.

   Pieejams: <https://ec.europa.eu/info/publications/2018-european-semester-country-reports_en> [↑](#footnote-ref-7)
8. <https://ec.europa.eu/regional_policy/sources/docgener/guides/public_procurement/2018/guidance_public_procurement_2018_lv.pdf> (1.2.3. un 6.5. punkts). [↑](#footnote-ref-8)
9. <http://ec.europa.eu/internal_market/scoreboard/performance_per_policy_area/public_procurement/index_en.htm> [↑](#footnote-ref-9)
10. Eiropas Komisijas indikators ietver datus par Publisko iepirkumu likuma, Sabiedrisko pakalpojumu sniedzēju iepirkumu likuma, Aizsardzības un drošības jomas iepirkumu likuma, Publiskās un privātās partnerības likuma ietvarā veiktajiem iepirkumiem ar paredzamo līgumcenu, kas ir vienāda ar Ministru kabineta noteikumos noteikto līgumcenu robežvērtību vai lielāka. [↑](#footnote-ref-10)
11. Iepirkumu uzraudzības birojs apkopoja ar Eiropas Komisijas indikatoru salīdzināmus datus par 2018.gadu, iekļaujot datus par Publisko iepirkumu likuma, Sabiedrisko pakalpojumu sniedzēju iepirkumu likuma, Aizsardzības un drošības jomas iepirkumu likuma, Publiskās un privātās partnerības likuma ietvarā veiktajām iepirkuma procedūrām ar paredzamo līgumcenu, kas ir vienāda ar Ministru kabineta noteikumos noteikto līgumcenu robežvērtību vai lielāka. [↑](#footnote-ref-11)